ועדת הכלכלה, כנסת 16, פרוטוקול מספר 470, 2005-07-25 09:30

אמנון כהן: שלום לכולם, ובוקר טוב.

אמנון כהן: אני פותח את הדיון.

אמנון כהן: הנושא הראשון הוא: הוראות שעת חירום (פיקוח על כלי שיט) (איסור שיט מול אזור חבל עזה)(הוראת שעה), התשס"ה-2005 אני מבין שזה בעקבות ההתנתקות.

קריאה: גם וגם.

אמנון כהן: בבקשה, תציגו לנו מה אתם מבקשים.

רננה שחר: אני אסביר את המסגרת החוקית, ואנשי חיל הים יסבירו את העניין המהותי.

רננה שחר: לפי חוק להארכת תוקף של תקנות שעת חירום (פיקוח על כלי שיט) – שר התחבורה רשאי לתת לבעל כלי שיט ישראלי הוראות מטעמי ביטחון, בין השאר- כאלה שאוסרות על הפלגתו של כלי שיט מכל נמל או מכל מקום אחר, או כניסתו אליהם, או את השטתו של כלי השיט מכל מקום ואזור שלא על פי היתר שניתן בדרך הנקובה בהוראות כאמור.

רננה שחר: השר חייב להשתמש בזה רק מטעמים של ביטחון או שבקיום אספקה לשירותים חיוניים.

רננה שחר: השר העביר את הסמכויות האלה על פי 22 לתוספת לאותו חוק לאריה רונה, מנהל רשות הספנות והנמלים.

רננה שחר: הדבר הנוסף שצריך לומר אותו זה שההוראות האלה טעונות אישור של ועדת הכלכלה של הכנסת בהיותן הוראות כלליות שמכוונות כלפי ציבור מסוים של אנשים.

אתי בנדלר: אלה תקנות עונשיות ולכן דרוש אישור ועדת הכלכלה.

דוד טל: מה יום מיומיים?

רננה שחר: תמיד באים עם תקנות כאלה ל - -

דוד טל: את אומרת ששר התחבורה עושה את זה מטעמים של ביטחון המדינה.

דוד טל: והיום אין בעיה של ביטחון המדינה?

דוד טל: אתם אומרים שיש כלי שיט פלסטיניים ששטים שם, היום לא מסכנים את הציבור שלנו?

אבשלום וילן: זה על הישראלים, זה לא על הפלסטינים.

אבשלום וילן: זה על המתנחלים...

דוד טל: ברור לי, אבל חיל הים כותב בצורה מפורשת שמתקיימת פעילות קבועה של כלי שיט פלסטינים, וקיים סיכון - -

אחמד טיבי: מעזה – פלסטינים.

דוד טל: - -ושקיים סיכון ביטחוני לשלומם של הישראלים.

דוד טל: היום מתקיים שם שיט פלסטיני, אז אין סיכון לכלי שיט ישראליים?

דוד טל: ומחר כן יהיה סיכון?

דוד טל: איך זה קשור למהלך הפינוי וביצוע משימות כוחות הביטחון, יישום תוכנית הפינוי שרוצים להגביל את זה עד תחום מסוים שלא יוכלו להיכנס.

דוד טל: מצפה שיהיו נחתים של מתנחלים דרך הים?

דוד טל: הם בקושי עוברים דרך היבשה, אתה רוצה למנוע מהם בים?

אבשלום וילן: על אחת כמה וכמה, מכיוון שיש להם הרבה כסף, ואני מניח שאין להם בעיה לשכור כל מיני נחתות ודברים כאלה, אין סיבה שחיל הים לא יסגור אותם ויעמיד אותם על מקומם, יתפוס אותם מהמים, ישים על אניות – בסדר גמור.

אבשלום וילן: אם כבר נסחפתי, יש לי שאלה: למה עושים את זה בתקנות לשעת חירום?

אבשלום וילן: למה אין דרך חקיקתית יותר אלגנטית?

רננה שחר: אנחנו עובדים על זה.

רננה שחר: אנחנו אמורים להעביר גם נושא הביטחון בספנות לחקיקה רגילה, שאיננה נשענת על תקנות שעת חירום, וגם -

אבשלום וילן: זה מזכיר לי מערכון של הגשש.

אבשלום וילן: עדיין עובדים על זה.

רננה שחר: היום מביאים חלקים מהחקיקה הזאת.

רננה שחר: עובדים על זה.

אתי בנדלר: נחגוג מאה שנים לכינון מדינת ישראל בחוק פיקוח שיט חדש.

יאיר זילברמן: אני רוצה להציג את השטח המדובר.

יאיר זילברמן: אתן הרקע בשתי מילים, ואעבור למהות הבקשה.

יאיר זילברמן: השטח עצמו שנחתם בהסכם קהיר בין מדינת ישראל לרשות בזמנו, והשטח התחום כאן שנקרא K N ו-L.

יאיר זילברמן: זה שטח ימי שהוגדר לרשות הפלסטינית מול עזרה.

יאיר זילברמן: K- מוגדר כשטח סגור לכניסת ישראלים מהארץ דרומה, והפלסטינים – צפונה.

יאיר זילברמן: שטח M – סגור לכניסת ישראלים, שאין שם כל כך, אבל: פלסטינים – דרומה ומצרים – צפונה.

יאיר זילברמן: השטח באמצע, זה אזור הדיג של הרשות הפלסטינית.

יאיר זילברמן: תלוי בסוג הדיג ובימות השנה, מסתובבים כאן בין 100 עד 800 כלי שיט גדולים וקטנים.

יאיר זילברמן: זה מקור בלתי אכזב לפרנסה.

אבשלום וילן: מה דגים פה?

אבשלום וילן: איזה דגים יש פה?

יאיר זילברמן: יש פה סרדינים וכל סוגי הדגים.

יאיר זילברמן: בסך הכל זה מקור פרנסה מצוין.

יאיר זילברמן: הם עובדים כאן, עובדים בשטח הזה.

יאיר זילברמן: קודם כל, המהלך התחיל בכך שהיה צו של ראש הממשלה שאמר לסגור השטח היבשתי, ומזה גזר את אלוף פיקוד דרום הצו לסגור השטח היבשתי.

אבשלום וילן: זה חוק של הכנסת.

אבשלום וילן: הכנסת איפשרה לממשלה להכריז על שטחים בגוש קטיף כשטח צבאי סגור החל מ- 45 ימים לפני הפינוי.

יאיר זילברמן: בדיוק.

יאיר זילברמן: באקט הזה יש הסגירה מהצד השני, מהים.

יאיר זילברמן: אני לא מתעסק בהחלטות אלא בביצוע, לצורך העניין - לסגור את השטח הימי.

יאיר זילברמן: בסמכות מפקד חיל הים לסגור שטחים במים הריבוניים של ישראל בלבד.

יאיר זילברמן: זה 12 מייל מכאן לאורך חופי המדינה.

יאיר זילברמן: הוא סגר את השטח הסגור הזה, 611.

יאיר זילברמן: זה יצא כצו לפני שבוע, זה מפורסם כצו בתוך המים הריבוניים.

יאיר זילברמן: פעם שנייה, אין שום מניעה שמוטיבציות למיניהן, שתהיינה, כאלה ואחרות - לנסוע מסביב להיכנס פנימה.

יאיר זילברמן: אנחנו רואים את זה כבעיה , לא בעיה בהתנתקות אלא בעיה ביטחונית.

יאיר זילברמן: אם נצטרך להתמודד עם אותם כלי שיט שמגיעים לכאן וגם להגן עליהם, כמות כלי השיט היא אדירה - -

אמנון כהן: אתם מתכוונים מכיוון ישראל לאזור הזה?

יאיר זילברמן: כן.

יאיר זילברמן: מי שיוצא – הדמונסטרציה לא מעניינת אותי.

יאיר זילברמן: מעניין אותי זה שאני אצטרך להגן עליו, וזה יפריע לי בביצוע הבט"ש הסדיר שאני עושה, כי יש לי עוד משימות.

יאיר זילברמן: אם אצטרך להתעסק עם בזה, זה רק יחמיר את המצב.

דוד טל: אבל אדוני ממשיך לשמור על חופי הארץ וגם חופי עזה, והוא חוסם שם את הכניסה לתוך כל המשפך הזה.

יאיר זילברמן: התייעצתי עם השיטור ימי וגם עם אברהם רונה – אין היום שום מניעה שמישהו יצא מהמים הריבוניים.

יאיר זילברמן: אין גדר.

דוד טל: יש חיל הים, זה די והותר.

יאיר זילברמן: חיל הים שומר מפני פעילות חבלנית, לא מפני מי שיוצא החוצה.

יאיר זילברמן: אין חוק שאוסר לצאת מתחום המים הריבוניים, ואז גם אין חוק שמישהו יבוא מסביב וייכנס, ואי אפשר בביצה הזאת גם לטפל בביטחון וגם -- -

דוד טל: סליחה, סליחה.

דוד טל: אני מסכים אתך שאין חוק שמונע ממישהו לצאת מהמים הריבוניים, אני לא מסכים אתך שאתם ממונים למנוע מאנשים מבחוץ להיכנס למים הריבוניים.

אתי בנדלר: על איזה מים ריבוניים אתה מדבר?

אתי בנדלר: למים הריבוניים של ישראל - אין בעיה הלוך ושוב –

דוד טל: לא, לא – אני מדבר לתוך המשפך הזה.

אתי בנדלר: זו בדיוק מטרת הצו הזה – לאסור את הכניסה לתוך המשפך.

דוד טל: אבל הם נמצאים שם, גם בלי הצו הזה, והם תמיד יישארו שם, כי הם אמורים למנוע כניסה של כל מי שרוצה.

יאיר זילברמן: קודם כל – מה שביקשנו, למעשה, זה להגדיר כל השטח הזה מקו החוף ועד 12 מייל במקביל למים של מדינת ישראל - כשטח סגור לישראלים לתקופה נקובה, עד 31 לאוקטובר, כדי להחיל את המשך אותו צו יבשתי לימי, לוודא שפועלים בגזרה.

יאיר זילברמן: אני רוצה להבהיר: לא שחיל הים הוא חיל ייחודי, אבל הפעילות הימית, כדי לראות מי הוא מי בים, היא הרבה יותר מורכבת.

אבשלום וילן: מכיוון שזה שטח בשליטה פלסטינית, בהסכמי קהיר זה בשליטה פלסטינית - -

ורד זילכה: זה בשליטה ביטחונית של ישראל.

אבשלום וילן: אבל 100 עד 800 ספינות פלסטיניות משייטות שם כל יום.

אבשלום וילן: אם באה ספינה ישראלית, נניח – ספינת דייגים, אתה לא נותן לה להיכנס, כי בהסכם זה שטח פלסטיני.

רננה שחר: מותר להם.

יאיר זילברמן: היום, טכנית, מותר להם.

אמנון כהן: והם דגים?

יאיר זילברמן: לא, כי אולי הם מפחדים להיכנס.

יאיר זילברמן: זה הגיוני.

יאיר זילברמן: הם לא נכנסים.

אריה רונה: היום אין כניסה, והם רוצים לוודא שלא תהיה כניסה בתקופה הנתונה ההיא, כי אין חוק שמונע את זה.

אבשלום וילן: ובצו אתה מבקש רק את האזור המקווקו, או גם את אזור B?

יאיר זילברמן: רק את האזור המקווקו.

יאיר זילברמן: מ-12 מייל ואילך – אנחנו לא יכולים להחיל את החוק.

אבשלום וילן: עם מפרשית אפשר להגיע לשם?

יאיר זילברמן: בכל כלי שיט שתחליט להגיע – אתה יכול להגיע.

יאיר זילברמן: גם עם חסקה.

אבשלום וילן: עם סירת מנוע "זודיאק"- כמה זמן לוקח לעשות את הסיבוב ולהיכנס?

אבשלום וילן: נניח שיוצאים מאשקלון.

יאיר זילברמן: בין 4 ל-6 שעות.

דוד טל: ברגע שנאשר הצו, אתם מתכוונים לאכוף אותו, נכון?

דוד טל: זה לא שאנחנו מאשרים ואתם משאירים הכל פרוץ.

דוד טל: גם אם נאשר וגם אם לא, אדוני והצוות הפעיל שלו, יעמדו שם בביטחון השוטף וימנעו מאנשים להיכנס.

יאיר זילברמן: קודם כל - חד משמעית, אבל אני מניח שעצם הוצאת התקנה תהווה מחסום למהלך, אפילו פסיכולוגי.

יאיר זילברמן: בכל מקרה נהיה שם, ונעשה את העבודה.

יאיר זילברמן: רק הבעיה שנעשה גם את העבודה המבצעית וגם את עבודת הפינוי, ולדעתי נפגע בעבודה המבצעית, שזה החלק הכי חשוב שם, לצורך העניין.

אבשלום וילן: גם מבחינה חוקית, אם אני לוקח היום "זודיאק" ושט 5 שעות, אין חוק ישראלי שאוסר עליי להיכנס.

אבשלום וילן: אחרי החוק תגיד לי: אסור לך להיכנס,

אבשלום וילן: בחקיקה.

אבשלום וילן: יכולים לעצור אותי.

אמנון כהן: תחדד לי את הנקודה – מה ההבדל לפני ואחרי התקנה ומי ייפגע כתוצאה מזה?

יאיר זילברמן: לדעתי אף אחד לא ייפגע כי ישראלים לא מסתובבים בשטח הזה היום.

יאיר זילברמן: אנחנו רוצים להחיל את הצו שהוציא ראש הממשלה לסגירת השטח כדי לסגור את השטח.

יאיר זילברמן: אנחנו חושבים שסגירת השטח היא טובה כדי למנוע התערבות של ישראלים – אם מישהו יחליט להיכנס לשם, הוא נכנס לשטח לא בטוח מבחינתנו.

יאיר זילברמן: בכבישים יותר קל למנוע.

יאיר זילברמן: אתה עושה מחסום וחוסם.

יאיר זילברמן: פה אין לי כבישים.

אבשלום וילן: כל הזמבישים ישכרו סירות - -

קריאה: מי ייכנס לשם, בחייך?

אבשלום וילן: אם הייתי מועצת יש"ע, רק בשביל הפרסום והתעלול הייתי מארגן את זה.

אמנון כהן: אתה נותן להם רעיון.

אמנון כהן: אני לא קיבלתי תשובות.

אמנון כהן: אני לא יכול לאשר אם אני לא מקבל תשובות, זו הבעיה.

יאיר זילברמן: מה שניסיתי להגיד הוא שביבשה יש כבישים, אפשר לחסום.

יאיר זילברמן: בים זה למעשה רק מים.

יאיר זילברמן: אין כלום שם חוץ ממצופים בקרבת החוף.

יאיר זילברמן: יכולים להחליט שרוצה לבוא 1, 10 או שום דבר – אבל בסוף נתעסק אתם.

יאיר זילברמן: כל כלי כזה צריך לקבל "דבור, ואני לא יכול לעשות את המשימות שלי שם.

אבשלום וילן: אפשר לעשות תרגיל, לעקוף - להיכנס למים המצרים ולהיכנס מאחור?

יאיר זילברמן: לדעתי - תהיה לך בעיה עם המצרים, זה לא יעבור לסדר היום שם.

יאיר זילברמן: באילת כשנכנסים חסקות הם עוצרים אותם בטאבה.

דוד טל: כמו שאי אפשר לעבור את שטח K אי אפשר יהיה לעבור את שטח M.

אמנון כהן: זה לתקופה מוגבלת?

יאיר זילברמן: כן, עד 31 באוקטובר.

אחמד טיבי: יש לי רק הסתייגות אחת - אני רוצה שזה יהיה לתמיד, לא רק עד 31.10.

אחמד טיבי: אין הצדקה.

רננה שחר: אני קוראת את התקנות: "הוראות שעת חירום (פיקוח על כלי שיט)(איסור שיט מול אזור חבל עזה)(הוראת שעה), התשס"ה-2005.

רננה שחר: בתוקף סמכותי על פי תקנות 26 ו-22 בתוספת לחוק להארכת תוקף של תקנות שעת חירום (פיקוח על כלי שיט), נוסח משולב, התשל"ג-1973, ולאחר שאני רואה בכך צורך מטעמים של ביטחון המדינה, באישור ועדת הכלכלה של הכנסת לפי סעיף 2ב' לחוק העונשין, התשל"ה-1977 אני מורה לאמור: 1.

רננה שחר: בהוראות אלה – "האזור האסור לשיט":

רננה שחר: מרחב הים התיכון מול חופי חבל עזה, מקו החוף עד 12 מייל ימי מקו החוף ..." זה לא צריך להיות הצבוע בצבע אדום – אלא המסומן בקווים מקווקווים.

אתי בנדלר: אנו נותנים לכם הרשאה לשנות הנוסח ובלבד שלא תשונה המהות, עם מחלקת חקיקת משנה במשרד המשפטים.

אתי בנדלר: קווים – התחום בנקודות אלה.

אתי בנדלר: לאה ורון: יקראו את הנ"צ.

אתי בנדלר: ותעברי הלאה: "הרשות המאשרת".

רננה שחר: אני ממשיכה: "הרשות המאשרת" – מפקד חיל הים של צבא ההגנה לישראל או מי שהוא הסמיך לעניין הוראות אלה.

אתי בנדלר: בנושא זה – אני מבקשת לבדוק שוב במשרד המשפטים.

אתי בנדלר: אני חושבת שהוועדה תרשה למשרד התחבורה לשנות, אם יש צורך.

אתי בנדלר: אני לא בטוחה שאפשר לעשות אצילה של אצילה של אצילת סמכויות בעניין הזה.

אתי בנדלר: תבדקו את הנושא הזה שוב, כי בעצם, שר התחבורה האציל את סמכותו לאריה רונה, שמאציל סמכותו למפקד חיל הים, שמאציל סמכותו למי שהוא יסמיך לכך.

אתי בנדלר: אני לא בטוחה שהשרשור הזה אפשרי.

אתי בנדלר: תבדקו, אם אפשרי – תשאירו את זה.

רננה שחר: אני רק רוצה להעיר שנוסח הסגירה של אזור K של שנה שעברה, ו "ים תטיס" – זה אותו נוסח.

אתי בנדלר: אז - לא חשבתי על הנושא.

אמנון כהן: תבדקו.

רננה שחר: כן.

רננה שחר: אני ממשיכה לקרוא" "קברניט כלי שיט לא ישיט כלי שיט ולא יחזיק בו בתחום האזור האסור לשיט...

רננה שחר: אלא באישור בהוראות מאת הרשות המאשרת ובתנאים שהורתה עליהם".

רננה שחר: אין בהוראות אלה כדי לגרוע מהוראות קודמים לעניין חבות המוטלת על בעל כלי שיט, קברניטו או מי שבידו השליטה בכלי השיט".

רננה שחר: תוקף – "תוקפן של הוראות אלה עד יום כ"ט בתשרי, 31 באוקטובר, 2005".

אמנון כהן: חבר הכנסת טיבי, אם אתה עומד על ההסתייגות, אז אני לא מאשר בכלל את התקנות.

אחמד טיבי: הכנסת אישרה לסגור רצועת עזה לישראלים גם ביבשה.

אחמד טיבי: אחרי ההתנתקות אתה מתאר לעצמך שיתירו את הכניסה?

אחמד טיבי: אחרי שנסוגו כליל, יתירו את הכניסה?

אחמד טיבי: .

אמנון כהן: אם נהיה חברים נדוג שם ביחד.

אחמד טיבי: התקנה היא רק עד ה- 31 באוקטובר.

אתי בנדלר: אתה מציע למחוק את התקנה.

אתי בנדלר: זאת אומרת שיהיה איסור קבוע, שאין לקבל אישור – זאת אומרת שלא תוכלו לשתות קפה ולאכול דגים.

אחמד טיבי: נכון, אלא באישור של מי שריבון שם.

אבי רוסו: בים זה לא כמו ביבשה.

אחמד טיבי: שליטה ביטחונית זו לא ריבונות.

אחמד טיבי: ולכן, אם מונעים מישראלים להיכנס לשטח שהוא ריבוני - שטח A – שהוא שטח של שליטה ביטחונית וגם מנהלתית, ולא מבקשים שביבשה יהיה עד 31 באוקטובר- למה דווקא בים?

אריה רונה: אני אסביר: קודם כל, יש אמנת משפט הים, אמנה מאד רצינית שקובעת שהחופש על פני הימים צריך להיות לכולם.

אריה רונה: זאת אומרת, אתה יכול להפליג גם בתוך מים ריבוניים בתום לב.

אריה רונה: לכן, אי אפשר לעשות כאלה - - .

אחמד טיבי: פלסטינים מעזה שטים חופשי מול חופי תל אביב?

דוד טל: אם זה בתום לב.

דוד טל: אם יש כוונה לחבל, אז לא.

קריאות: - - -

אמנון כהן: פלסטיני לא יכול לבוא לתל אביב בתום לב...

אריה רונה: המים הריבוניים של עזה זה 3 מייל, כך נקבע בזמן הנהגת הבריטים.

אריה רונה: אי אפשר להמשיך את זה בלי סוף.

אריה רונה: אם אחר כך יתפתחו תנאים אחרים, אחרי 31.10- אפשר יהיה לשנות את זה.

אריה רונה: .

אבשלום וילן: אני מציע לקבל את התקנות, זה דבר מאד חשוב, שכל הזמבישים למיניהם, וכל הליצים האחרים שם, הליברמנים, השד יודע מה - יעשו מבצעי הקפות וקריקטורות וקרקס מכל הסיפור הזה.

אבשלום וילן: לכן צריך לסגור את המים.

אבשלום וילן: נגיע ל-1 בנובמבר ונראה.

אחמד טיבי: אתה לא ער לנקודה המהותית שאמרתי?

אחמד טיבי: אתה בעד שישראלים ייכנסו – גם אחרי ההתנתקות?

אבשלום וילן: אבל גם היום הם לא נכנסים.

אבשלום וילן: אני רק רוצה שחיל הים יעצור אותם ברשות ובסמכות.

אמנון כהן: אם ישתנו נסיבות מאיזושהי סיבה, וירצו להאריך את התקופה הזאת, עוד חודשיים או שלושה או עוד שנה –

רננה שחר: סעיף 3 לתקנות מאפשר את הצו הזה רק מטעמים של ביטחון המדינה, לכן, צריך לחשוב אם לטווח הארוך צריך להסדיר היחסים עם הפלסטינים בצווים.

אבשלום וילן: לא, התשובה היא – לא.

אבשלום וילן: בגלל זה שאלתי בהתחלה.

אבשלום וילן: תקנות שעת חירום זה דבר מאוד לא סימפטי.

אתי בנדלר: אני רוצה לומר משהו לגבי הצעתו של חבר הכנסת טיבי.

אתי בנדלר: זה דבר שאני חוזרת עליו לא פעם בישיבות הוועדה.

אתי בנדלר: כאשר אנחנו מדברים על חקיקת משנה, הוועדה היא לא יוזמת.

אתי בנדלר: מי שמתקין את חקיקת המשנה זה השר או במקרה הזה - מדובר במנהל רשות הספנות והמנהלים שהוא המוסמך להתקין את חקיקת המשנה.

אתי בנדלר: הוועדה יכולה לאשר, או לא לאשר, יכולה לאשר בשינויים, ואז, בעל הסמכות יחליט אם רוצה לקבל השינויים ויחתום על כך, או לא, ואז זאת אומרת שאין חקיקת משנה בכלל.

אתי בנדלר: שלא כמו בחקיקה ראשית – אם הכנסת מחליטה, זה מחייב.

אתי בנדלר: לכן, מה שצריך לעשות במקרה הזה – זה הצבעה על הצעת התקנות כפי שהיא - -

אחמד טיבי: כולה – take it or leave it?

אתי בנדלר: אם הוועדה רוצה להפוך את הצעתך להצעת הוועדה שמתנה את התקנות באותו שינוי.

אתי בנדלר: אם המוסמך לא יחתום, אין תקנות.

אמנון כהן: חבר הכנסת טיבי – מה אתה אומר?

אמנון כהן: אתה יורד מההסתייגות?

אחמד טיבי: לא יורד.

דוד טל: אז לא יהיו תקנות, וכולם ייכנסו.

אמנון כהן: אם ראש הממשלה או שר הביטחון ירצו להמשיך את זה, זה יבוא עוד פעם לאישור.

אמנון כהן: כרגע אני לא רוצה להצביע נגדך, תשאיר את זה ככה.

אחמד טיבי: בוא נעשה דמוקרטיה אמיתית, לא דמוקרטיה יהודית.

אמנון כהן: ראיתי מה עשו לאלה שסגרו אותם באוטובוסים.

אמנון כהן: זה היה דמוקרטיה?

דוד טל: זה היה דמו - חרטה.

אבשלום וילן: מה, בכפר מימון?

אחמד טיבי: הבעיה היתה שנהגי האוטובוסים היו ערבים.

דוד טל: לכן אנחנו נלחמים על הזכויות האלמנטריות שלהם.

אתי בנדלר: אני חייבת לחדד את העניין: ספק בעיניי, גם אם הוועדה היתה מצביעה כולה, בעד התיקון שאתה מבקש, חבר הכנסת טיבי - אם אפשר היה.

אתי בנדלר: ונניח שהשר היה רוצה לחתום על זה – האם זה אפשרי מבחינה משפטית?

אתי בנדלר: כי מדובר, עדיין, כפי שנאמר - בחוק להארכת תוקף תקנות שעת חירום, ובהתאם לתקנה 3 לאותן תקנות, נאמר במפורש - יש סייג לשימוש בסמכות: "לא ישתמש השר בסמכויותיו לפי תקנה 2 אלא אם ראה צורך בכך מטעמים שבביטחון המדינה או שבקיום אספקה ושירותים חיוניים – ולא ישתמש בהם לגבי איש צוות אלא מטעמים של ביטחון המדינה".

אתי בנדלר: דהיינו, הטעמים שיכולים לעמוד בבסיס השימוש והכוח שניתן לו לפי תקנות אלה, מוגבלים, בהתאם לתקנות אלה: רק טעמים שבביטחון המדינה.

אתי בנדלר: לכן, צריך לשכנע מבחינה משפטית, שאיסור קבוע עומד עם טעמים של ביטחון המדינה.

אחמד טיבי: אני מוכן להוריד לשלוש שנים.

אמנון כהן: קודם כל, צריך להצביע על סעיף 4.

אמנון כהן: תוקפן של הוראות אלה, לפי הצעתו של חבר הכנסת טיבי – לשלוש שנים מהיום.

אמנון כהן: מי בעד? – 1 מי נגד?

אמנון כהן: – 3.

אחמד טיבי: 50 אחוז זה יפה.

אמנון כהן: אני מביא לאישור את התקנות – הוראות שעת חירום – פיקוח על כלי שיט (איסור שיט מול אזור חבל עזה)(הוראת שעה), התשס"ה-2005.

לאה ורון: בתיקון שאישרה הוועדה לגבי הנושא הצבוע, ומה שביקשה היועצת המשפטית, לבדוק את הנושא של האצלת סמכויות.

אמנון כהן: עם כל התיקונים – מי בעד התקנות?

אמנון כהן: 1.

אמנון כהן: מי נגד?

אמנון כהן: 1 מי נמנע?

אמנון כהן: 1.

אמנון כהן: התקנות לא עברו.

אבשלום וילן: אני מבקש רוויזיה.

אבשלום וילן: תפסיק את המשחקים הפוליטיים.

אבשלום וילן: אתה מבין מה אתה עושה?

אמנון כהן: מי בעד הרוויזיה?

אמנון כהן: 2 בעד, 1 נגד.

אמנון כהן: הרוויזיה עברה.

אמנון כהן: מי בעד אישור התקנות?

אמנון כהן: 2 בעד, 1 נגד.

אמנון כהן: תודה, עבר.

אמנון כהן: התקנות עברו.

אמנון כהן: אני מודה לכם, הישיבה נעולה.